Plaasmoord: Een dood, een beseer in Geluk, NoordwesLosloperfontein-omgewing in Geluk naby Brits, Noordwes Foto: Google Earth Een persoon is Saterdagaand dood en een persoon baie ernstig beseer in ŉ plaasaanval by Losloperfontein in die Geluk-distrik naby Brits. “Twee broers en die een se vrou het in die tuin gebraai toe vier onbekende mans hulle oorval het,” het sers. Kelebogile Moleko, woordvoerder van die polisie in Noordwes, Sondag aan Maroela Media bevestig. “Die aanvallers het twee skote gevuur.” Die aanval het omstreeks 22:00 plaasgevind. Moleko sê ŉ 45-jarige man is op die toneel dood en ŉ 51-jarige man het baie ernstige beserings opgedoen. “Hy veg tans om sy lewe in die hospitaal,” het sy bygevoeg. Die vrou is vasgebind. Volgens Moleko was die egpaar se seun in die badkamer toe die aanval plaasgevind het. Hy en sy ma is nie beseer nie. Die vier verdagtes het met ŉ wit Isuzu-bakkie gevlug. Volgens een van Maroela Media se lesers is die registrasienommer van die bakkie JDN 828 NW. “Die polisie ondersoek ŉ saak van moord, poging tot moord en diefstal,” het Moleko bygevoeg.